Սահմանափակ բնական պաշարներ եւ ժողովրդի ընդգծված ձեռնարկատիրական ոգի ունեցող Հայաստանի համար ընտրությունը պարզ էր: Մեզ համար փոխակերպումն առաջին հերթին ենթադրում էր տնտեսության ազատականացում, բաց առեւտրային ռեժիմներ եւ մրցակցային միջավայրի ձեւավորում: Այս բարեփոխումները զգալիորեն փոխեցին հայկական տնտեսության կառուցվածքը: Այսօր ՀՆԱ-ի ավելի քան 85 տոկոսն արտադրվում է մասնավոր հատվածում, այդ թվում` ավելի քան 40 տոկոսը` փոքր եւ միջին բիզնեսում: Վերջին հինգ տարվա ընթացքում ՀՆԱ-ի աճի տարեկան միջին ցուցանիշը եղել է ավելի քան 12 տոկոս: Բնական է, որ մենք բացությունը եւ տարածաշրջանային համագործակցությունը դիտարկում ենք որպես մեր զարգացման ամենաարդյունավետ ճանապարհը: